Motoris ‘vas aan die slaap’ agter die stuurArgieffoto Foto: stevepb, Pixabay Die Stad Kaapstad se verkeersafdeling het die afgelope week 139 persone op die paaie in hegtenis geneem en 64 voertuie geskut. Beamptes het padblokkades in Pinelands, Mfuleni, Bothasig, Table View en Lwandle gehou en 128 motoriste is vir dronkbestuur in hegtenis geneem. Die res van die inhegtenisnemings hou verband met roekelose of nalatige bestuur, lasbriewe en bedrog, het JP Smith, burgemeesterskomiteelid van veiligheid en sekuriteit, in ŉ verklaring gesê. Die metropolisie in Kaapstad het intussen 27 persone in hegtenis geneem, waaronder 16 persone vir dronkbestuur. Een van die verdagtes is Maandag, 31 Julie, in hegtenis geneem toe hy agter die stuurwiel aan die slaap geraak het. “ŉ Metropolisiebeampte het nouliks ŉ botsing vermy in Merrydaleweg in Mictchells Plain. Toe sy langs die motor kom, het sy gesien die bestuurder was vas aan die slaap, terwyl die motor steeds voor aankomende verkeer inbeweeg. Sy het uit haar patrolliemotor gespring en aan die motor se venster geslaan om die bestuurder wakker te maak en hom toe gehelp om sy voertuig te parkeer.” Die beampte het opgemerk dat die bestuurder na alkohol ruik en die 56-jarige man het aan haar erken dat hy al sedert Saterdag drink, want hy was by ŉ troue. Hy het haar omkoopgeld van R400 aangebied, maar hy is in hegtenis geneem en is na Lentegeur-polisiestasie geneem. “Dit is genade dat die metropolisiebeampte die man teëgekom het, want die situasie kon andersins ŉ tragiese nadraai gehad het. Hierdie tipe gedrag is absoluut skandalig, net soos die persone wat versuim het om op te tree toe hy bly drink het en in sy motor geklim het,” het Smith bygevoeg. “Tensy daar slegs een persoon by die troue was, moes daar ander getuies gewees het wat gesien het wat gebeur. Niemand het egter gedink om sy motorsleutels te vat en vir hom ŉ rygeleentheid huis toe te reël nie.” Beamptes het 64 sedantaxi’s geskut en 1 592 boetes uitgereik vir verskeie oortredings. “Ons kry ŉ bestendige klomp klagtes oor taxibestuurders en hul verontagsaming van die wet. Tans kan die operateurs hul voertuie terugkry deur ŉ skutfooi te betaal, maar die stad sal aanhou veg vir veranderinge aan wetgewing wat ons in staat sal stel om die voertuie van herhalende oortreders permanent te konfiskeer.”